《桃溪石壁》
清代·莫友芝

飕飕林风换，竦竦石气鲜。绝壁界白日，修萝缠青天。

溪随松根断，径与石角旋。柔芳集低秀，软翠摇高妍。

引新神逾奋，惜胜颈屡延。薄游笑曩昔，于道尚茫然。

幽庭失咫尺，浅涉漫洄沿。此来喜彊侣，极境争所宣。

凭虚鸟共集，度险猿相连。抱履花漠漠，拂袂云娟娟。

微看隔溪路，横绝西崖巅。隐见递茅屋，迤逦开上田。

机轮转洑港，云碓翻余涓。杂树春易永，高踪俗难缘。

安得避世士，与之巢飞烟。

作者简介：（1811—1871）贵州独山人，字子偲，号郘亭，晚号眲叟。莫与俦子。道光十一年举人。家世传业，通文字训诂之学，与郑珍俱为西南大师。工诗。尤工真行篆隶书。咸丰间以知县用，弃去，游江南，客曾国藩幕，与学者张文虎、张裕钊等校雠经史。有《郘亭知见传本书目》、《郘亭诗钞》、《遵义府志》、《声韵考略》等。